User talk:Tsultrim dargyal

བོད་ཀྱི་རྒྱལ་པོ་སྲོང་བཙན་སྒམ་པོའི་ལོ་རྒྱུས་མདོར་བསྡུས་།
སྲོང་བཙན་སྒམ་པོ་། བོད་རྒྱལ་སུམ་ཅུ་སོ་གསུམ་པ་དང་། ཆོས་རྒྱལ་མེས་དབོན་རྣམ་གསུམ་གྱི་ཡ་གྱལ་ཡིན། ཡབ་རྒྱལ་པོ་གནམ་རི་སྲོང་བཙན་དང་། ཡུམ་བཙུན་མོ་ཚེ་སྤོང་བཟའ་འབྲི་མ་ཐོད་དཀར་གཉིས་ཀྱི་སྲས་སུ་སྐུ་འཁྲུངས། བཙན་པོ་འདི་ཉིད་ཀྱི་འཁྲུངས་འདས་སྐོར་ལ་སྔོན་བྱོན་མཁས་དབང་རྣམས་གཅིག་མཐུན་ཞིག་བྱུང་མེད་ཀྱང་། བོད་ཀྱི་ལོ་རྒྱུས་མཁས་དབང་མང་པོའི་དགོངས་པར་སྲོང་བཙན་བོད་མེ་གླང་ཕྱི་ལོ་ ༦༡༧ ལོར་འཁྲུངས་པར་བཞེད་པ་མང་ཡང་། ཞིབ་རྩིས་བྱས་ནས་ཕྱི་ལོ་ ༥༥༧ ལོར་འཁྲུངས་པར་བཤད་ན་ལོ་རྒྱུས་ཀྱི་ཁུངས་དང་འབྲེལ་ཆེ་བར་སེམས། རྒྱལ་པོ་འདིའི་རིང་ལ་ལྷ་ས་རུ་ཕོ་བྲང་བརྩིགས། བོད་ཡིག་གི་སྲོལ་དར་བར་བྱས། སངས་རྒྱས་ཀྱི་ཆོས་ཐོག་མར་བོད་སྐད་དུ་བསྒྱུར། རྒྱལ་ཕྲན་མང་པོ་དབང་སྒྱུར་བྱས་ནས་བོད་ཡུལ་གཅིག་གྱུར་བྱས། བཀའ་ཡི་ཁྲིམས་ཡིག་ཆེན་པོ་རྣམ་དྲུག་མཛད་པ་སྟེ། དེ་ཡང་དང་པོ་བོད་ཡུལ་རུ་ཆེན་ལྔ་རུ་ཕྱེ་བ་དང༌། ཡུལ་གྱི་དབང་རིས་རྣམ་པ་བཅོ་བརྒྱད་བཅད་པ། རྒོད་ཀྱི་སྟོང་སྡེ་དྲུག་ཅུ་རྩ་གཅིག་ཕྱེ་བ། གཡུང་གི་མི་སྡེ་ཁེང་དང་ཡང་ཁེང་ཕྱེ་བ། ཞང་གསུམ་བློན་བཅས་དབུས་ཀྱི་འདུན་ས་འཛིན་པ། དཔའ་སྡེ་གསུམ་གྱིས་མཐའ་ཡི་སོ་ཁ་སྲུང་བ་བཅས་སྲིད་འཛིན་གནད་དྲུག་དང༌། གཉིས་པ་བཀའ་འགྲོས་ཆེན་པོ་དྲུག གསུམ་པ་ཡིག་ཚངས་དྲུག བཞི་པ་བཀའ་ཡི་ཕྱག་རྒྱ་དྲུག ལྔ་པ་རྐྱེན་དྲུག དྲུག་པ་དཔའ་མཚན་དྲུག་བཅས་དྲུག་ཚན་དྲུག་གིས་བོད་ཀྱི་ཁོས་སུམ་ཅུ་སོ་དྲུག་གཏན་ལ་ཕབ། ལྷ་ཆོས་དགེ་བ་བཅུ་དང༌། མི་ཆོས་གཙང་མ་བཅུ་དྲུག་གི་སྲོལ་བཙུགས་ནས་རྒྱལ་སྲིད་བཟུང༌། བལ་བཟའ་ཁྲི་བཙུན་ཁབ་ཏུ་བཞེས། ལྕགས་གླང་ལོར་རྒྱ་བཟའ་ཝུན་ཤིང་ཀོང་ཇོ་བཙུན་མོར་བསུས། ར་ས་འཕྲུལ་སྣང་དང་ར་མོ་ཆེ་གཙུག་ལག་ཁང་བཞེངས། མི་ཆེན་གྱི་བུ་རྣམས་རྒྱ་ནག་ཏུ་ཡོན་ཏན་སློབ་ཏུ་བཏང་སྟེ་རྒྱ་ནག་ཡུལ་ནས་ཆོས་དང༌། སྨན། རྩིས། སྒྱུ་རྩལ། དཔལ་འབྱོར་སོགས་ཀྱི་སྲོལ་རྒྱུན་སྣ་ཚོགས་བོད་དུ་དྲངས། བོད་ཁམས་དར་ཞིང་རྒྱས་པར་གྱུར་ཅིང༌། རྗེ་འདི་དང་མོང་བཟའ་གཉིས་ལ་སྲས་གུང་རི་གུང་བཙན་འཁྲུངས་ཀྱང་ཡབ་རྗེའི་གོང་དུ་འདས་པས་རྒྱལ་ས་དབོན་སྲས་མང་སྲོང་མང་བཙན་ལ་བསྐུར། མཐར་ལྕགས་ཁྱི་ཕྱི་ལོ་ ༦༥༠ ལོར་སྐུ་གཤེགས། Tsultrim dargyal (talk) 21:55, 4 July 2021 (UTC)